b'\n_START_ARTICLE_\nMaanselk\xc3\xa4 (vedenjakaja)\n_START_PARAGRAPH_\nMaanselk\xc3\xa4 on eri vesist\xc3\xb6alueita erottava korkeahko vedenjakaja-alue. Tavallisimmin Maansel\xc3\xa4ll\xc3\xa4 tarkoitetaan Pohjois-Suomen kautta kulkevaa vedenjakajaa, joka erottaa toisistaan It\xc3\xa4mereen ja J\xc3\xa4\xc3\xa4mereen laskevat vesist\xc3\xb6t. T\xc3\xa4m\xc3\xa4 Maanselk\xc3\xa4 jatkuu Suomessa my\xc3\xb6s Kuusamon ja Kainuun alueella, jossa se erottaa J\xc3\xa4\xc3\xa4meren lahteen, Vienanmereen laskevat vesist\xc3\xb6t Oulujoen ja Pielisen valuma-alueeseen kuuluvista vesist\xc3\xb6ist\xc3\xa4._NEWLINE_Koillis-Suomessa nimityst\xc3\xa4 maanselk\xc3\xa4 k\xc3\xa4ytet\xc3\xa4\xc3\xa4n my\xc3\xb6s vedenjakajista yleens\xc3\xa4. Niinp\xc3\xa4 maansel\xc3\xa4ksi voidaan kutsua my\xc3\xb6s esimerkiksi Vuoksen ja Oulujoen vesist\xc3\xb6t erottavaa maanselk\xc3\xa4\xc3\xa4 Kainuun ja Pohjois-Karjalan v\xc3\xa4lill\xc3\xa4. Siell\xc3\xa4 on my\xc3\xb6s samanniminen Maansel\xc3\xa4n kyl\xc3\xa4. Pielisen ja Pohjois-Savon vesist\xc3\xb6j\xc3\xa4 erottava pohjois-etel\xc3\xa4suuntainen vedenjakaja-alue on my\xc3\xb6s maanselk\xc3\xa4.'